একই মাঠ, একই উইকেট অথচ দুই দলের পারফরম্যান্সে কত পার্থক্য! যেন বাংলাদেশ দল ভুলেই গেছে কিভাবে ক্রিকেট খেলতে হয়। ব্যাটসম্যানরা যেমন দক্ষিণ আফ্রিকার পেসারদের বাউন্স আর সুইংয়ের সামনে মুখ থুবড়ে পড়েছেন, বোলাররা হারিয়ে ফেলেছেন লাইন লেন্থ। অতীতে বাংলাদেশের এত ধারহীন বোলিং কবে দেখা গেছে তা জানতে হলে পরিসংখ্যানের বই খুলে বসতে হবে। অথচ সাম্প্রতিক সময়ে বাংলাদেশের উত্থানই ছিলো বোলারদের হাত ধরে। বিশেষ করে জিম্বাবুয়ের পেসার হিথ স্ট্রিক বোলিং কোচ হয়ে আসার পর বাংলাদেশের পেস আক্রমণ যেন ডানা মেলে উড়েছে পাখির মতো। মোস্তাফিজুর রহমান, তাসকিন আহমেদে, রুবেল হোসেনের সাথে অধিনায়ক মাশরাফির সমন্বয়ে পেস আক্রমণ ছিলো ঈর্ষণীয়। হিথ স্ট্রিকের বিদায়ের পর কোচ হয়ে এলেন আরেক কিংবদন্তি বোলার কোর্টনি ওয়ালশ; কিন্তু এবারের সিরিজে তার শীর্ষরা ছিলেন ‘নিধিরাম সর্দার’ হয়ে। দক্ষিণ আফ্রিকার বাউন্সি পিচে স্পিনারদের কাছ থেকে খুব একটা ভালো বোলিং আশা করা যায় না। তাই পেসাররাই ছিলেন ভরসা, কিন্তু তারা নামের প্রতি সুবিচার করতে পারেননি।